REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/170-16

18. avgust 2016. godine

B e o g r a d

ZAPISNIK

ČETVRTE SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA

JAVNIH SREDSTAVA, ODRŽANE 18. AVGUSTA 2016. GODINE

Sednica je počela u 9,05 časova.

 Sednici je predsedavala dr Aleksandra Tomić, predsednik Odbora.

 Sednici su prisustvovali članovi Odbora: Radmilo Kostić, Olivera Pešić, Žika Gojković, Dušan Bajatović, Saša Radulović, Goran Ćirić, Milorad Mijatović, Momo Čolaković i Milan Lapčević.

 Sednici su prisustvovali zamenici članova Odbora: Ivan Manojlović, zamenik Veroljuba Arsića, Zoran Bojanić, zamenik Nikole Jolovića, Snežana R. Petrović, zamenik Gorana Kovačevića i Arpad Fremond, zamenik Zoltana Peka.

 Član Odbora Vojislav Vujić je pristupio sednici u toku rasprave po prvoj tački dnevnog reda.

 Sednici nisu prisustvovali članovi Odbora Zoran Krasić i Milorad Mirčić niti njihovi zamenici.

 Sednici su prisustvovali i narodni poslanici Aleksandar Martinović, Srbislav Filipović i Marija Janjušević.

U skladu sa članom 203. stav 3. Poslovnika Narodne skupštine, Odbor je na ovoj sednici organizovao razgovor sa kandidatima za funkcije predsednika i članova Komisije za hartije od vrednosti.

Na predlog predsednika, Odbor je većinom glasova utvrdio sledeći

D n e v n i r e d

- usvajanje zapisnika Treće sednice Odbora -

 1. Razgovor sa kandidatima za izbor predsednika i članova Komisije za hartije od vrednosti;

 2. Utvrđivanje Predloga odluke o izboru predsednika i članova Komisije za hartije od vrednosti;

 3. Razmatranje zahteva Svetlane Ražić, zaposlene u Upravi za javne nabavke, za dobijanje prethodne pisane saglasnosti za obavljanje dodatne plaćene aktivnosti (broj 120-20/16-78, od 28. jula 2016. godine).

\* \* \*

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnik Treće sednice Odbora.

\* \* \*

**Prva tačka dnevnog reda:** Razgovor sa kandidatima za izbor predsednika i člana Komisije za hartije od vrednosti

Predsednik Odbora je podsetila članove i zamenike članova Odbora da je 14. jula 2016. godine istekao mandat predsedniku i članovima Komisije za hartije od vrednosti i da je Odbor, na osnovu ovlašćenja iz člana 245. Zakona o tržištu kapitala, istog dana uputio dopise predsednicima svih poslaničkih grupa u Narodnoj skupštini sa pozivom da do petka, 29. jula 2016. godine, dostave svoje predloge kandidata za predsednika i članove Komisije, sa biografijama i izjavama o prihvatanju kandidature, kao i planove rada koje će kandidati izložiti prilikom razgovora sa članovima Odbora. Do određenog roka, predloge kandidata za predsednika i članove Komisije, sa traženim prilozima, dostavile su sledeće poslaničke grupe: Srpska napredna stranka (za predsednika Komisije predložen Žarko Milićević, dok su za članove Komisije predloženi Vladislav Stanković, Mirjana Ivošević, Marko Janković i Predrag Dedeić); Dosta je bilo (za predsednika predložen Aleksandar Zinaić, dok je za člana Komisije predložen Dejan Tufegdžić); Dveri (za člana Komisije predložena Jelica Marijanović); Socijalistička partija Srbije (za člana Komisije predložena Zorica Krnjević Mišković); i Socijaldemokratska partija Srbije (za predsednika, odnosno člana Komisije predložen Dušan Bajec).

U nastavku sednice predsednik Odbora je pozvala Žarka Milićevića, Vladislava Stankovića, Mirjanu Ivošević, Marka Jankovića, Predraga Dedeića, Aleksandra Zinaića, Dejana Tufegdžića, Zoricu Krnjević Mišković, Dušana Bajeca i Jelicu Marijanović, kandidate za predsednika, odnosno članove Komisije, da se predstave članovima i zamenicima članova Odbora i izlože svoje planove rada Komisije.

Pitanja kandidatima postavljali su: Goran Ćirić, Saša Radulović, Milan Lapčević, Aleksandra Tomić, Srbislav Filipović, Ivan Manojlović i Predrag Mijatović.

Pošto je Odbor obavio razgovor sa kandidatima za predsednika, odnosno članove Komisije i utvrdio da kandidati ispunjavaju uslove iz čl. 246. i 247. Zakona o tržištu kapitala, Odbor je prešao na utvrđivanje predloga odluke o izboru predsednika, odnosno članova Komisije za hartije od vrednosti.

**Druga tačka dnevnog reda:** Utvrđivanje predloga odluke o izboru predsednika i članova Komisije za hartije od vrednosti

 U raspravi po ovoj tački dnevnog reda učestvovali su: Milan Lapčević, Aleksandra Tomić, Momo Čolaković, Milorad Mijatović, Goran Ćirić, Srbislav Filipović, Saša Radulović, Dušan Bajatović i Aleksandar Martinović.

Tokom rasprave po ovoj tački dnevnog reda, članovi i zamenici članova Odbora su diskutovali o predlozima kandidata za predsednika i članove Komisije, kao i o razlozima zbog kojih će podržati, odnosno neće podržati određene kandidate.

Imajući u vidu razgovor koji su članovi i zamenici članova Odbora obavili sa kandidatima za predsednika i članove Komisije, kao i njihova izlaganja planova rada Komisije, predsednik poslaničke grupe Srpska napredna stranka Aleksandar Martinović je na samoj sednici promenio prvobitni predlog te poslaničke grupe u delu koji se odnosi na kandidata za predsednika i jednog člana Komisije tako da za predsednika Komisije ova poslanička grupa sada predlaže kandidata Predraga Dedeića (prvobitno predložen za člana Komisije), dok za člana Komisije predlaže kandidata Žarka Milićevića (prvobitno predložen za predsednika Komisije).

Nakon zaključenja rasprave, Odbor je pristupio glasanju o datim predlozima.

Za Predraga Dedeića, kandidata za predsednika Komisije za hartije od vrednosti, glasalo je 12 članova Odbora, dok su tri člana Odbora bila protiv.

Za Dušana Bajeca, kandidata za predsednika Komisije za hartije od vrednosti, jedan član Odbora je bio protiv, jedan član Odbora je bio uzdržan, dok 13 članova Odbora nije glasalo.

Za Aleksandra Zinajića, kandidata za predsednika Komisije za hartije od vrednosti, glasalo je dva člana Odbora, dok 13 članova Odbora nije glasalo.

Za Žarka Milićevića, kandidata za člana Komisije za hartije od vrednosti, glasalo je 11 članova Odbora, tri člana Odbora bila su protiv, dok jedan član Odbora nije glasao.

Za Vladislava Stankovića, kandidata za člana Komisije za hartije od vrednosti, glasalo je 12 članova Odbora, dva člana Odbora su bila protiv, dok je jedan član Odbora bio uzdržan.

Za Mirjanu Ivošević, kandidata za člana Komisije za hartije od vrednosti, glasalo je 12 članova Odbora, dok su tri člana Odbora bila protiv.

Za Marka Jankovića, kandidata za člana Komisije za hartije od vrednosti, glasalo je svih 15 prisutnih članova Odbora.

Za Zoricu Krnjević Mišković, kandidata za člana Komisije za hartije od vrednosti, glasao je jedan član Odbora, dva člana Odbora su bila protiv, jedan član Odbora je bio uzdržan, dok 11 članova Odbora nije glasalo.

Za Dušana Bajeca, kandidata za člana Komisije za hartije od vrednosti, glasalo je četiri člana Odbora, jedan član Odbora je bio protiv, dok 10 članova Odbora nije glasalo.

Za Dejana Tufegdžića, kandidata za člana Komisije za hartije od vrednosti, glasalo je četiri člana Odbora, jedan član Odbora je bio uzdržan, dok 10 članova Odbora nije glasalo.

Za Aleksandra Zinajića, kandidata za člana Komisije za hartije od vrednosti, glasala su tri člana Odbora, dok 12 članova Odbora nije glasalo.

Za Jelicu Marjanović, kandidata za člana Komisije za hartije od vrednosti, glasalo je dva člana Odbora, dok 13 članova Odbora nije glasalo.

Na predlog predsednika, Odbor je većinom glasova (12 za, tri protiv), utvrdio Predlog odluke o izboru predsednika i članova Komisije za hartije od vrednosti, u sledećem sastavu: Predrag Dedeić, predsednik Komisije i Žarko Milićević, Vladislav Stanković, Mirjana Ivošević i Marko Janković, članovi Komisije.

**Treća tačka dnevnog reda**: Razmatranje zahteva Svetlane Ražić, zaposlene u Upravi za javne nabavke, za dobijanje prethodne pisane saglasnosti za obavljanje dodatne plaćene aktivnosti

Predsednik Odbora je obavestila članove i zamenike članova Odbora da se Svetlana Ražić, rukovodilac Grupe za praćenje, nadzor i kontrolu postupaka javnih nabavki u Upravi za javne nabavke, obratila Odboru sa zahtevom za davanje saglasnosti da može kao predavač da učestvuje na seminaru koji će se održati na Paliću 26. i 27. avgusta, u organizaciji Instituta za ekonomiju i pravo iz Beograda.

Član Odbora Saša Radulović predložio je da zaposleni u Upravi za javne nabavke koji se obraćaju Odboru za dobijanje prethodne pisane saglasnosti za obavljanje dodatne plaćene aktivnosti, u svojim zahtevima ubuduće treba jasno da naznače da predmetna dodatna aktivnost ne predstavlja sukob ineresa, kao i da navedu tačan iznos naknade koja će im biti isplaćena za predavanje, odnosno okvirni iznos te naknade ukoliko ne raspolažu tačnim podatkom. Ovaj predlog podražali su i drugi članovi Odbora.

Na predlog predsednika, Odbor je većinom glasova (13 za, jedan uzdržan, jedan član nije glasao) dao prethodnu pisanu saglasnost Svetlani Ražić za obavljanje dodatne plaćene aktivnosti - predavanje na seminaru koji će biti održan na Paliću 26. i 27. avgusta, u organizaciji Instituta za ekonomiju i pravo iz Beograda.

\* \* \*

Sednica je završena u 14,45 časova.

Sednica je tonski snimana.

 SEKRETAR PREDSEDNIK

Aleksandra Šašo dr Aleksandra Tomić